b'\n_START_ARTICLE_\nFerganska dolina\n_START_PARAGRAPH_\nFerganska dolina (uzbe\xc4\x8dki: Farg\xe2\x80\x98ona vodiysi, kirgi\xc5\xa1ki: \xd0\xa4\xd0\xb5\xd1\x80\xd0\xb3\xd0\xb0\xd0\xbd\xd0\xb0 \xd3\xa9\xd1\x80\xd3\xa9\xd3\xa9\xd0\xbd\xd2\xaf, tad\xc5\xbei\xc4\x8dki: \xd0\xb2\xd0\xbe\xd0\xb4\xd0\xb8\xd0\xb8 \xd0\xa4a\xd1\x80\xd2\x93\xd0\xbe\xd0\xbda, ruski: \xd0\xa4\xd0\xb5\xd1\x80\xd0\xb3\xd0\xb0\xd0\xbd\xd1\x81\xd0\xba\xd0\xb0\xd1\x8f \xd0\xb4\xd0\xbe\xd0\xbb\xd0\xb8\xd0\xbd\xd0\xb0, perzijski: \xd9\x88\xd8\xa7\xd8\xaf\xdb\x8c \xd9\x81\xd8\xb1\xd8\xba\xd8\xa7\xd9\x86\xd9\x87) je dolina u srednjoj Aziji. Podijeljena je izme\xc4\x91u Uzbekistana, Tad\xc5\xbeikistana i Kirgistana. Najve\xc4\x87i dio pripada Uzbekistanu. To je najgu\xc5\xa1\xc4\x87e naseljeni prostor srednje Azije.\n_START_SECTION_\nZemljopis\n_START_PARAGRAPH_\nFerganska dolina je dolina uz rijeke Naryn i Kara Darja \xc4\x8dijim spajanjem nastaje rijeka Sir Darja. Nadmorska visina doline je 400-500 m. Dolina je tektonskog porijekla sa svih strana okru\xc5\xbeena planinama (ve\xc4\x87inom iz planinskog lanca Tian Shan). Kroz nju teku mnoge rijeke koje se ulijevaju u Sir Darju i donose mnogo sedimenata s planina u dolinu. Zbog toga je u dolini vrlo plodno tlo. Plodno tlo i dovoljna koli\xc4\x8dina vode za navodnjavanje je pokreta\xc4\x8d razvoja poljoprivrede i naseljenosti u dolini. Prona\xc4\x91ena su i nalazi\xc5\xa1ta nafte i prirodnog plina._NEWLINE_Klima je kontinentalna. Velike su godi\xc5\xa1nje amplitude temperature (razlike najtoplijeg i najhladnijeg mjeseca). Vrlo je mala koli\xc4\x8dina padalina (posebno ljeti kad gotovo ne pada ki\xc5\xa1a, zimi \xc4\x8desto pada snijeg). Nedostatak padalina je najvi\xc5\xa1e posljedica smje\xc5\xa1taja u sredini Azije daleko od svih mora. Zbog toga zra\xc4\x8dne mase koje donose padaline s mora ne mogu sti\xc4\x87i do Ferganske doline. Zbog smanjene koli\xc4\x8dine padalina u Ferganskoj dolini prevladava stepa. Poljoprivreda nedostatak padalina kompenzira navodnjavanjem iz rijeka._NEWLINE_U dolini se nalazi glavni i najve\xc4\x87i grad Uzbekistana Ta\xc5\xa1kent. Ostali ve\xc4\x87i gradovi Uzbekistana su Andi\xc5\xbean, Fergana i Namangan, u Tad\xc5\xbeikistanu je grad Khud\xc5\xbeand, a u Kirgistanu O\xc5\xa1.\n_START_SECTION_\nStanovni\xc5\xa1tvo i gospodarstvo\n_START_PARAGRAPH_\nFerganska dolina je najgu\xc5\xa1\xc4\x87e naseljen dio srednje Azije. U svim dr\xc5\xbeavama koje ju dijele ima upravo u Ferganskoj dolini najvi\xc5\xa1e stanovnika i ve\xc4\x87ih gradova. Do uspostave SSSR-a su u dolini \xc5\xbeivjeli izmije\xc5\xa1ani Uzbeci, Tad\xc5\xbeici i Kirgizi. Zbog toga je bilo te\xc5\xa1ko uspostaviti granice pa one izgledaju nepravilno, a postoji i vi\xc5\xa1e eksklava (teritorij koji pripada jednoj dr\xc5\xbeavi, a sa svih strana je okru\xc5\xbeen drugom dr\xc5\xbeavom). Jo\xc5\xa1 uvijek postoje brojne etni\xc4\x8dke manjine koje pripadaju narodima koje dijele dolinu (Uzbeci u Kirgistanu, Kirgizi u Tad\xc5\xbeikistanu)._NEWLINE_Ferganska dolina spada u gospodarski razvijenije dijelove srednje Azije. Dominira poljoprvreda za koju postoje povoljni geografski uvjeti. Najva\xc5\xbeniji je uzgoj pamuka koji je glavni izvozni proizvod. Jo\xc5\xa1 se uzgajaju \xc5\xbeitarice, vo\xc4\x87e i povr\xc4\x87e. Industrija nije ja\xc4\x8de razvijena.'